[pic] | KOMISIJA EVROPSKIH SKUPNOSTI |

Bruselj, 15.12.2008

COM(2008) 844 konč.

POROČILO KOMISIJE

O DELU ODBOROV V LETU 2007

{SEC(2008) 3018}

POROČILO KOMISIJE

O DELU ODBOROV V LETU 2007

Komisija v skladu s členom 7(4) Sklepa Sveta 1999/468/ES z dne 28. junija 1999 objavlja letno poročilo o delu odborov za leto 2007. To poročilo vsebuje splošne pripombe o razvoju sistema komitologije, pregled dejavnosti odborov in Prilogo s podrobnimi statističnim podatki o posameznih odborih, razvrščenih po ustreznih posameznih oddelkih Komisije[1]. V Prilogi so navedene tudi opombe o spremembi števila odborov in izrednih dogodkih, povezanih s posameznimi osnutki ukrepov, kot so negativna mnenja in predložitev stališč Svetu.

1. SPLOšNE PRIPOMBE O RAZVOJU SISTEMA KOMITOLOGIJE

1.1. Izvajanje reforme postopka komitologije (Sklep Sveta 2006/512/ES o spremembah Sklepa Sveta 1999/468/ES)

1.1.1. Uskladitev

Uskladitev obstoječih temeljnih aktov z novimi postopki v odboru je podobna tisti, ki je bila opravljena že za Sklep Sveta 1999/468/ES. Štiri uredbe o uskladitvi, ki so bile sprejete leta 2003[2], so spremenile vse obstoječe temeljne pravne akte, in sicer vsakega posebej, toda le kar zadeva postopke v odboru, brez drugega poseganja v vsebino. Uskladitev je takrat pomenila izločitev različic vsakega postopka (upravljalnega, regulativnega in zaščitnega). Zato so bile spremembe čisto samodejne, kar je olajšalo odobritev zakonodajalca.

V nasprotju z zgoraj navedenim so merila iz regulativnega postopka s pregledom, ki je bil uveden s Sklepom Sveta 2006/512/ES, zavezujoča. To pomeni, da se mora regulativni postopek s pregledom uporabiti vedno, kadar so izpolnjeni pogoji za to, sicer je sprejeti temeljni pravni akt nezakonit. Zato je treba za odločitev o tem, ali so izpolnjeni pogoji za uporabo tega novega postopka, proučiti vsak primer posebej.

V skupni izjavi[3] so se Evropski parlament, Svet in Komisija sporazumeli o seznamu temeljnih pravnih aktov, ki jih je treba nujno uskladiti z regulativnim postopkom s pregledom. Komisija je 22. decembra 2006 sprejela 26 ustreznih predlogov za to prednostno uskladitev.

Prav tako je treba uskladiti tudi vse druge temeljne pravne akte, sprejete v postopku soodločanja, ki niso navedeni v skupni izjavi iz julija 2006. Komisija se je zavezala, da bo pred koncem leta 2007 pregledala vse obstoječe pravne akte in po potrebi pripravila ustrezne predloge za njihovo uskladitev.

Glede na število aktov, na katere se to nanaša, se je pregledovanje začelo januarja 2007. Ugotovljeno je bilo, da je skupaj treba uskladiti 225 aktov .

Da bi se izognili obravnavi vsakega predloga posebej, kar bi bilo neizvedljivo glede na to, da se trenutno pregleduje okoli 200 predlogov, in bi povzročilo znatna neskladja, se je Komisija odločila, da namesto 200 ločenih predlogov pripravi združene predloge . To bi Evropskemu parlamentu in Svetu lahko pomagalo, da različne primere proučita celoviteje in dosledneje.

Komisija je tako:

- 23. novembra 2007 sprejela sporočilo Evropskemu parlamentu in Svetu, v katerem je razložen namen splošne uskladitve in način, na katerega bo ta uskladitev izvedena. Sporočilo vsebuje tudi seznam vseh temeljnih aktov, ki so predmet splošne uskladitve,

- prav tako 23. novembra 2007 sprejela prvi združeni predlog , ki zajema 59 temeljnih aktov,

- 19. decembra 2007 sprejela še dva združena predloga , pri čemer prvi zajema 47 temeljnih aktov, drugi pa 4 temeljne akte, sprejete na podlagi naslova IV tretjega dela Pogodbe o ustanovitvi Evropske skupnosti, da se upoštevajo posebne določbe, ki se na tem področju uporabljajo za Dansko, Združeno kraljestvo in Irsko,

- februarja 2008 sprejela četrti in zadnji združeni predlog (ki zajema 46 aktov).

1.1.2. Pregled dvostranskega sporazuma

Dvostranski sporazum iz oktobra 2000 (Komisija/Evropski parlament) o postopkih za izvedbo Sklepa o komitologiji je bilo treba spremeniti, da bi se uskladil z izjavo o preglednosti/posodobljenim registrom in novim regulativnim postopkom s pregledom ter da bi se vedno, kadar je mogoče, racionalizirala trenutna ureditev.

Pogajanja so potekala leta 2007 in za večino nerešenih vprašanj so bile hitro najdene kompromisne rešitve. Izid pogajanj naj bi instituciji uradno potrdili v prvi polovici leta 2008. Spremenjeni sporazum naj bi po pričakovanjih začel veljati 3. junija 2008.

1.1.3. Komitologija in preglednost: register in arhiv komitoloških dokumentov

V izjavi k členu 7(3) Sklepa Sveta 1999/468/ES (izjava o preglednosti)[4] se je Komisija zavezala, da bo izboljšala delovanje registra komitologije, s čimer bi omogočila Evropskemu parlamentu lažje spremljanje različnih faz in časovnega načrta vsakega postopka komitologije ter razlikovanje med različnimi prejetimi dokumenti.

Komisija je zato kot spremljevalni ukrep k reformi Sklepa Sveta 1999/468/ES razvila nov in močno izboljšan register komitologije, da bi dala Evropskemu parlamentu in širši javnosti preglednejši in bolj usklajen dostop do dokumentov in drugih pomembnih informacij. Novi register je začel delovati 1. aprila 2008[5].

1.2. Razvoj sodne prakse

V sodbi z dne 13. septembra 2007 (C-443/05, Common Market Fertilizers SA) je Sodišče potrdilo sodno prakso iz zadeve „Forest Focus“ (glej povzetek zadeve C-122/04, sodba z dne 23. februarja 2006, v poročilu za leto 2006). Sodišče je poudarilo, da besedilo člena 2 Sklepa o komitologiji dokazuje, da merila, ki se uporabljajo pri izbiri postopka v odboru, niso zavezujoča, kar izrecno potrjuje peta uvodna izjava navedenega sklepa. Ne glede na morebitno uporabo svetovalnega postopka lahko tako splošni ukrepi spadajo v področje člena 2(a) ali 2(b) Sklepa o komitologiji. Spadajo lahko pod upravljalni postopek, če so tesno povezani z individualnimi ukrepi in se uvrščajo v okvir, ki je bil dovolj razvit s temeljnim aktom. Nasprotno lahko individualni ukrepi, ne glede na morebitno uporabo svetovalnega postopka, spadajo le na področje člena 2(a) Sklepa o komitologiji.

V obravnavani zadevi se za postopek v odboru iz člena 239 carinskega zakonika uporablja upravljalni postopek, ki velja za splošne ukrepe. Sodišče je presodilo, da Komisija na podlagi člena 239 carinskega zakonika ni zavezana uporabljati posebnega postopka za sprejemanje individualnih odločb – v obravnavani zadevi zato, da bi preučila povračilo ali odpust carin. Pritožnik (Common Market Fertilizers SA) je torej ravnal napačno, ko je izpodbijal zakonitost individualnih odločb, ki jih Komisija sprejme, ne da bi za to uporabila poseben postopek komitologije.

V sodbi z dne 23. oktobra 2007 (C-403/05, „Philippines Border Management Project“) je Sodišče za nično razglasilo Odločbo Komisije, s katero je bil odobren projekt o varnosti meja na Filipinih, ki naj bi bil financiran iz proračunske vrstice 19 10 02 splošnega proračuna Evropskih skupnosti. Sodišče je razsodilo, da ker je cilj izpodbijane odločbe, ki se je nanašal na boj proti terorizmu in mednarodnemu kriminalu, presegal okvir politike razvojnega sodelovanja iz Uredbe št. 443/92, je Komisija prekoračila svoja izvedbena pooblastila, ki ji jih je dal Svet v členu 15 navedene uredbe.

2. PREGLED DEJAVNOSTI

2.1 Število odborov

Pomembno je razlikovati med komitološkimi odbori na eni strani in drugimi subjekti, še posebno „strokovnimi skupinami“, ki jih ustanovi Komisija sama, na drugi. Slednji pripravljajo in izvajajo politike, komitološki odbori pa sodelujejo pri izvajanju zakonodajnih aktov. To poročilo obravnava izključno komitološke odbore. Število komitoloških odborov na dan 31. decembra 2007 je bilo izračunano po področjih dejavnosti (glej razpredelnico I ). Za primerjavo so navedeni tudi podatki za preteklo leto (stanje na dan 31. decembra 2006).

RAZPREDELNICA I – Skupno število odborov

Področje | 2006 | 2007 |

Podjetništvo in industrija (ENTR) | 33 | 33 |

Zaposlovanje, socialne zadeve in enake možnosti (EMPL) | 8 | 4 |

Kmetijstvo in razvoj podeželja (AGRI) | 30 | 31 |

Promet in energetika (TREN) | 36 | 35 |

Okolje (ENV) | 35 | 35 |

Raziskave (RTD) | 3 | 5 |

Informacijska družba in mediji (INFSO) | 12 | 9 |

Ribištvo in pomorske zadeve (MARE) | 4 | 4 |

Notranji trg (MARKT) | 13 | 13 |

Regionalna politika (REGIO) | 3 | 1 |

Obdavčenje in carinska unija (TAXUD) | 10 | 11 |

Izobraževanje in kultura (EAC) | 12 | 6 |

Zdravje in varstvo potrošnikov (SANCO) | 16 | 17 |

Pravosodje, svoboda in varnost (JLS) | 15 | 21 |

Zunanji odnosi (RELEX) | 4 | 3 |

Trgovina (TRADE) | 12 | 12 |

Širitev (ELARG) | 4 | 3 |

EuropeAid (AIDCO) | 15 | 9 |

Humanitarna pomoč (ECHO) | 1 | 1 |

Statistika (ESTAT) | 8 | 9 |

Proračun (BUDG) | 2 | 2 |

Evropski urad za boj proti goljufijam (OLAF) | 1 | 1 |

Informacijska tehnologija (DIGIT) | 0 | 1 |

SKUPAJ | 277 | 264 |

2.2 Število mnenj in izvedbenih ukrepov

Kot že prejšnja poročila zajema to poročilo splošne podatke o uradnih mnenjih , ki jih predložijo odbori, in o nadaljnjih izvedbenih ukrepih (tj. pravnih aktih ali upravnih in finančnih odločbah), ki jih sprejme Komisija. Podatki kažejo količinsko izmerljivo „produktivnost“ odborov (glej razpredelnico II ). Skupaj so odbori leta 2007 predložili 2 613 mnenj (v primerjavi z 2 933 leta 2006), Komisija pa je sprejela 2 522 izvedbenih ukrepov (v primerjavi z 2 862 leta 2006).

RAZPREDELNICA II – Število mnenj in izvedbenih ukrepov (2007)

Mnenja | Izvedbeni ukrepi | Mnenja | Izvedbeni ukrepi |

ENTR | 292 | 269 | SANCO | 343 | 331 |

EMPL | 14 | 14 | JLS | 27 | 23 |

AGRI | 963 | 963 | RELEX | 4 | 4 |

TREN | 41 | 39 | TRADE | 10 | 8 |

ENV | 65 | 62 | ELARG | 86 | 83 |

RTD | 57 | 57 | AIDCO | 388 | 388 |

INFSO | 37 | 36 | ECHO | 37 | 37 |

MARE | 30 | 29 | ESTAT | 29 | 18 |

MARKT | 11 | 8 | BUDG | 3 | 3 |

REGIO | 13 | 13 | OLAF | 0 | 0 |

TAXUD | 74 | 63 | DIGIT | 2 | 1 |

EAC | 87 | 73 |

Veliko število izvedbenih ukrepov , sprejetih na določenih področjih – kmetijstvo (963), EuropeAid (388), zdravje in varstvo potrošnikov (331), podjetništvo (269), raziskave (57) ter informacijska družba (36) – spet kaže intenzivnost dela, dodeljenega Komisiji na teh področjih v okviru postopkov komitologije[6]. V primerjavi s prejšnjim letom se lahko opazi zmanjšanje na področju kmetijstva (963 izvedbenih ukrepov leta 2007, v primerjavi s 1 576 leta 2006) in raziskav (57 izvedbenih ukrepov leta 2007, v primerjavi z 212 leta 2006).

[1] Priloga se predloži kot ločeni delovni dokument služb Komisije.

[2] Uredba Sveta (ES) št. 806/2003 z dne 14. aprila 2003, Uredba Sveta (ES) št. 807/2003 z dne 14. aprila 2003, Uredba Sveta (ES) št. 1105/2003 z dne 26. maja 2003 in Uredba (ES) št. 1882/2003 Evropskega parlamenta in Sveta z dne 29. septembra 2003.

[3] UL C 255, 21.10.2006, str. 1.

[4] UL C 171, 22.7.2006, str. 21.

[5] http://ec.europa.eu/transparency/regcomitology/index_sl.htm.

[6] Vendar je treba omeniti, da število sprejetih ukrepov kot tako ne kaže političnega, gospodarskega ali finančnega pomena sprejetih odločitev.